Diari Oficial de la Generalitat Valenciana


Sumari del DOGV 2858, del 29-10-1996 (1996/839705)

RESOLUCIÓ d'11 de desembre de 1995, de la directora general sobre declaració d'impacte ambiental.
-------------------------------------------------------------------------------------------------

### Dades del document

Número de DOGV
:   2858

Data del DOGV
:   29-10-1996

Secció del DOGV
:   ALTRES DISPOSICIONS

Número del document
:   1996/839705


Data del document
:   11-12-1995

Organisme emissor
:   Conselleria d'Agricultura i Medi Ambient

Tipus de document
:   Resolució

RESOLUCIó d'11 de desembre de 1995, de la directora general sobre declaració d'impacte ambiental.   
Vist l'expedient 307/95-AIA, sobre un projecte d'instal·lació de cogeneració, promogut per ALMIBERIA SA, ubicada a la carretera València - Ademús, km 13, als termes de San Antonio de Benagéber - Paterna (València).  
Vist que el projecte consisteix en la instal·lació de dos motors que consumeixen gasoli C amb una potència de 2 x 965 KWe, amb l'objectiu de generar energia elèctrica, i aprofitar els calors residuals del sistema de refrigeració i gasos d'escapament del motor per produir vapor d'aigua, necessari per a l'assecament del silicat de zirconi, que és la primera matèria en els processos de fabricació de frites per a esmalts.  
Vist que, amb data de 7 de novembre de 1995, el Sr. Juan Montoliu Selma, en nom i representació d'ALMIBERIA SA, va remetre el projecte i l'estudi d'impacte ambiental.  
Vist que, amb data de 4 de desembre de 1995, el Servei Territorial d'Indústria i Energia de València, va remetre el projecte i l'estudi d'impacte ambiental.  
Vist que ha estat exposat al públic mitjançant un anunci en el Butlletí Oficial de la Província de València núm. 227, de 25 de setembre de 1995, sense que s'hagen presentat al·legacions, segons el certificat del Servei Territorial d'Indústria i Energia de València, amb data d'entrada en aquesta conselleria de 4 de desembre de 1995.   
Atés que el projecte examinat constitueix un dels supòsits fàctics en els quals resulta preceptiva la formulació d'una declaració d'impacte ambiental amb caràcter previ a la resolució administrativa que s'adopte per a l'aprovació definitiva de l'esmentat projecte, segons es desprén de l'article 5é de la Llei d'Impacte Ambiental i concordants del reglament que la desenvolupa.  
Atés que en l'expedient s'han observat els tràmits previstos en el Decret 162/90, de 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental; en la Llei 2/1989, de 3 de març, de la Generalitat Valenciana, i en d'altres disposicions que hi són aplicables.  
Atés que l'article 5é de la Llei 2/1989 estableix que correspon a l'òrgan mediambiental la declaració d'impacte ambiental dels projectes als quals s'aplique aquesta llei.  
Atés que el Reglament Orgànic i Funcional de la Conselleria de Medi Ambient, text refós aprovat per l'Ordre de 23 de juny de 1994, del conseller de Medi Ambient, atribueix a la Direcció General de Qualitat Ambiental la competència per a la tramitació i formulació de la declaració d'impacte ambiental.  
Per tot això, fent ús de les facultats que tinc legalment atribuïdes, formule la següent declaració d'impacte ambiental  
Primer   
Estimar acceptable, únicament a l'efecte ambiental, el projecte d'instal·lació de cogeneració, promogut per ALMIBERIA SA, ubicada a la carretera València - Ademús, km 13, en els termes de San Antonio de Benagéber - Paterna, (València), d'acord amb les previsions de l'estudi d'impacte ambiental i de les condicions i precisions següents:  
1. L'oli dels sistemes de lubricació, possibles vessaments dels motors, bateries, filtres procedents dels circuits de trasbals de l'oli i, en general, qualsevol altra substància que puga ser catalogada com a residu tòxic i perillós, serà adequadament emmagatzemada i etiquetada, i lliurada a gestor autoritzat, segons el que es disposa en el Reial Decret 833/1933, de 20 de juliol de 1988, de Residus Tòxics i Perillosos. Per tractar-se d'un productor de residus tòxics i perillosos, l'empresa se subjectarà a tot el que es disposa en l'anterior Reial Decret, i també a la Llei 20/86, de 14 de maig.  
2. Les emissions i immissions dels gasos d'escapament compliran el que es disposa en el Decret 833/1975, de 6 de febrer, pel qual es desenvolupa la Llei 38/1972, de 22 de desembre, de Protecció de l'Ambient Atmosfèric, com també les posteriors modificacions.  
Concretament, les emissions es trobaran dins dels límits marcats pel quadre 2.2 («Instal·lacions que utilitzen fuel», per al cas de gasoli), de l'annex IV («Nivells d'emissió de contaminants a l'atmosfera per a les principals activitats industrials potencialment contaminants de l'atmosfera»), corresponent a l'esmentat decret. A més, s'hi inclouran als anteriors els següents límits d'emissions: per a partícules sòlides 150 mg/Nm3; per a NOx (mesurat com a NO2) 300 ppm.  
3. Tots els gasos d'escapament procedents de la combustió en els dos motors eixiran a l'exterior a través de xemeneies, les quals compliran el que es disposa en l'Ordre de 18 d'octubre de 1976, sobre prevenció i correcció de la contaminació industrial de l'atmosfera.  
4. Es dotarà la instal·lació de la infrastructura permanent, la qual s'ajustarà a les prescripcions de la normativa vigent, com també a les recomanacions d'organismes reconeguts, de manera que es permeta, en qualsevol moment, la presa de mostres per al control, inspecció i vigilància del nivell d'emissions.  
5. S'hi incorporaran els silenciadors i equips necessaris per a la reducció dels nivells sonors, de manera que no es transmeta a habitatges, cases i en general qualsevol edificació pròxima, més de 40 dB(A) diürns (de 8 a 22 h) ni més de 30 dB(A) nocturns (de 22 a 8 h)  
6. Es realitzarà un control semestral dels nivells i de la composició de gasos emesos a l'atmosfera per una empresa col·laboradora de l'administració. Aquest control complirà els requisits exigits en el Decret 833/1975, de 6 de febrer, pel qual es desenvolupa la Llei 38/1972, de 22 de desembre, de Protecció de l'Ambient Atmosfèric, i els resultats s'enviaran a aquesta direcció general.  
7. Amb la finalitat de reduir les emissions de NOx, s'aconsella la instal·lació d'un sistema catalític de reducció selectiva, o un altre procediment anàleg, que elimine gran part del contingut de NOx dels gasos d'escapament.  
Segon  
Notificar a les persones interessades que contra aquesta resolució, per tractar-se d'un acte de tràmit que no posa fi al procediment ni produeix indefensió, no pertoca cap recurs; sense perjudici de l'ús dels mitjans que en defensa del seu dret s'estimen pertinents.  
Tercer  
Publicar en el Diari Oficial de la Generalitat Valenciana aquesta declaració d'impacte ambiental.  
València, 11 de desembre de 1995.- La directora general de Qualitat Ambiental: Gloria Arnandis Boix.